দ্বিতীয়তঃ বিভিন্ন উন্নয়ন কার্যক্রমের স্বপ্ন দেখালেও প্রকৃতপক্ষে পাহাড়ী সন্ত্রাসীরা উন্নয়ন কার্যক্রমে নানা রকম বাঁধার সৃষ্টি করে। সরকার পার্বত্য চট্টগ্রামে যত প্রকার উন্নয়ন কার্যক্রম হাতে নেয়, আঞ্চলিক দলগুলোর সশস্ত্র সন্ত্রাসীরা সর্বত্র তার বাস্তবায়নে বাধার সৃষ্টি করে। প্রতিটি উন্নয়ন কার্যক্রম বাস্তবায়ন করতে জেএসএসকে ১০%–১৫%, ইউপিডিএফকে ১০%–১২% এবং জে এস এস (সংস্কার) কে ৮%–১০% হারে প্রক্কলিত বাজেটের অর্থ চাঁদা হিসেবে প্রদান ব্যতিরেকে কোন ঠিকাদার কাজ শুরুই করতে পারে না। অল্প আয় ও কষ্টের জীবনের কথা চিন্তা করে পার্বত্য চট্টগ্রাম এলাকায় বসবাসরত জনসাধারণের সরকারী ট্যাক্স প্রদান করতে হয় না। অথচ সন্ত্রাসীদের চাঁদা দেয়ার হাত থেকে তাদের পরিত্রাণ নেই। এই যে প্রতিবছর প্রায় সাড়ে চারশত কোটি টাকা চাঁদা আদায় হয় তার মধ্যে থেকে কত টাকা তারা পার্বত্য চট্টগ্রামের উন্নয়নের কাজে খরচ করেছে?